Diari Oficial de la Generalitat Valenciana


Sumari del DOGV 5057, del 26-07-2005 (2005/8674)

RESOLUCIÓ d'11 de juliol de 2005, de la Direcció General de Treball i Seguretat Laboral, per la qual es disposa el registre i la publicació del IV Acord de Solució Extrajudicial de Conflictes Laborals de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5057

Data del DOGV
:   26-07-2005

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2005/8674


Data del document
:   11-07-2005

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conflicte laboral
    * conveni col·lectiu

RESOLUCIÓ d'11 de juliol de 2005, de la Direcció General de Treball i Seguretat Laboral, per la qual es disposa el registre i la publicació del IV Acord de Solució Extrajudicial de Conflictes Laborals de la Comunitat Valenciana. [2005/X8674]
  
Vist el text del IV Acord de Solució Extrajudicial de Conflictes Laborals de la Comunitat Valenciana, subscrit a València el 14 de juny de 2005, d'una part, per la Confederació d'Organitzacions Empresarials de la Comunitat Valenciana (CIERVAL), i de l'altra, per les organitzacions sindicals Unió General de Treballadors (UGT-PV) i la Confederació Sindical de Comissions Obreres (CCOO-PV), i d'acord amb el que disposa l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors; i en els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, esta Direcció General de Treball i Seguretat Laboral, de conformitat amb les competències que té transferides segons el Reial Decret 4.105/1982, de 29 de desembre, resol:
  
Primer
  
Ordenar que siga inscrit en el Registre de Convenis Col·lectius de Treball d'esta direcció general, amb notificació a la comissió negociadora, i que siga dipositat el text original de l'acord.
  
Segon
  
Disposar-ne la publicació en el Diari Oficial de la Generalitat Valenciana.
  
València, 11 de juliol de 2005.- El director general de Treball i Seguretat Laboral: Román Ceballos Sancho.
  
IV ACORD DE SOLUCIÓ EXTRAJUDICIAL DE CONFLICTES LABORALS DE LA COMUNITAT VALENCIANA
  
A València, 14 de juny de 2005.
  
Reunits
  
D'una part, el senyor Rafael Ferrando Giner, amb DNI núm. 70.786.834, i amb domicili a efectes de notificació a València, c/ Hernán Cortés, núm. 4, D.P. 46097.
  
I d'una altra, el senyor Rafael Recuenco Montero, amb DNI núm. 03.060.799, amb domicili a efectes de notificació a València, c/ Arquitecte Mora, 7-6a, D.P. 46112 i el senyor Joan Sifre Martínez, amb DNI núm. 06.412.858, amb domicili a efectes de notificació a València, plaça de Nàpols i Sicília, 5, D.P 46185.
  
Intervenen:
  
El senyor Rafael Ferrando Giner en la seua condició de president de la Confederació d'Organitzacions Empresarials de la Comunitat Valenciana (CIERVAL).
  
I, els senyors Rafael Recuenco Montero i Joan Sifre Martínez en la seua condició de secretaris generals de la UNIÓ GENERAL DE TREBALLADORS DEL PAÍS VALENCIÀ i de la CONFEDERACIÓ SINDICAL DE COMISSIONS OBRERES DEL PAÍS VALENCIÀ, respectivament.
  
Les parts es reconeixen en virtut de la representació acreditada, la capacitat i legitimació suficient per a la formalització del present Acord al qual se li atorga expressament la validesa, eficàcia, naturalesa i tractament propi dels convenis col·lectius de conformitat amb el que disposa l'art . 83.3 de l'Estatut dels Treballadors.
  
Fent ús de les atribucions dels seus respectius càrrecs,
  
Acorden:
  
TÍTOL I
  
DISPOSICIONS DE CARÀCTER GENERAL
  
Article 1. Objecte
  
El present Acord té com a objecte consolidar i millorar el sistema de solució extrajudicial de conflictes laborals, per mitjà del Tribunal d'Arbitratge Laboral de la Comunitat Valenciana (TAL).
  
Article 2. Naturalesa jurídica i eficàcia
  
L'Acord se subscriu a l'empara del que disposa el Títol III del Text Refós de la Llei de l'Estatut dels Treballadors, en els articles 6 i 7 de la Llei Orgànica de Llibertat Sindical i en l'article 154 del Text Refós de la Llei de Procediment Laboral.
  
Al versar sobre una matèria concreta, com és la solució extrajudicial de conflictes laborals, constituïx un dels acords previstos en l'article 83.3 de l'Estatut dels Treballadors.
  
Serà obligatori acudir als procediments de solució de conflictes en els termes previstos en l'Acord. Sense perjuí de l'eficàcia directa de l'Acord, les organitzacions firmants es comprometen a difondre'l i promoure la inclusió de clàusules d'exprés sotmetiment en els textos dels convenis col·lectius que es firmen en l'àmbit d'aplicació de l'Acord.
  
Article 3. Parts negociadores
  
Les parts signatàries del present Acord són, d'un costat, la Confederació d'Organitzacions Empresarials de la Comunitat Valenciana (CIERVAL), i d'un altre, les organitzacions sindicals de Comissions Obreres del País Valencià (CCOO-PV) i Unió General de Treballadors del País Valencià (UGT-PV), reconeixent-se totes elles legitimació suficient en virtut de la representació que tenen per a la firma d'este acord segons el que disposen els articles 83 i concordants de l'Estatut dels Treballadors.
  
Article 4. Àmbit d'aplicació territorial i personal
  
L'Acord i els procediments de solució autònoma de conflictes que establix s'aplicaran en la totalitat del territori de la Comunitat Valenciana i d'obligat compliment per a totes les organitzacions empresarials i sindicals, així com per a totes les entitats, empreses i treballadors de qualsevol sector d'activitat que no estiguen sotmesos a un conveni col·lectiu d'àmbit supracomunitari.
  
També serà aplicable als conflictes que es produïsquen en empreses a què siga d'aplicació un conveni col·lectiu supracomunitari, quan afecten exclusivament centres de treball ubicats en el territori de la Comunitat Valenciana.
  
Article 5. Àmbit temporal
  
El present Acord entrarà en vigor l'endemà de la publicació en el DOGV, finalitzarà el 31 de desembre del 2008, i es prorrogarà a partir d'esta data, per successius períodes de cinc anys, si no hi ha denúncia expressa d'alguna de les parts amb una antelació mínima de 3 mesos a la terminació de cada període.
  
En cas de denúncia i fins a l'adopció d'un nou acord, es mantindrà vigent el contingut normatiu i obligacional de l'acord vençut.
  
Article 6. Conflictes afectats
  
1. Seran susceptibles de sotmetre's als procediments establits en l'Acord, i en el cas de suscitar-se en els àmbits territorial i personal d'aplicació, els següents tipus de conflictes laborals:
  
a. Els conflictes col·lectius d'interpretació i aplicació definits de conformitat amb el que establix l'article 151 del Text Refós de la Llei del Procediment Laboral.
  
b. Els conflictes ocasionats per discrepàncies sorgides durant la negociació d'un conveni col·lectiu o un altre acord o pacte col·lectiu deguts a diferències que comporten el bloqueig de la negociació corresponent per un període de, almenys, 5 mesos a comptar des de la constitució de la taula negociadora. No serà necessari el transcurs d'este període quan la mediació siga sol·licitada conjuntament pels que tinguen capacitat per a subscriure el conveni amb efectes generals.
  
c. Els conflictes que donen lloc a la convocatòria d'una vaga o que se susciten sobre la determinació dels servicis de seguretat i manteniment en cas de vaga.
  
d. Els conflictes derivats de discrepàncies sorgides en el període de consultes exigit pels articles 40, 41, 47 i 51 del Text Refós de la Llei de l'Estatut dels Treballadors.
  
e. Les controvèrsies col·lectives que sorgisquen amb ocasió de l'aplicació i interpretació d'un conveni col·lectiu a causa de l'existència de diferències substancials degudament constatades que comporten el bloqueig en l'adopció del corresponent acord en la comissió paritària. La iniciativa de sotmetiment als procediments previstos en l'Acord haurà d'instar-se per la majoria d'ambdós representacions de la dita comissió paritària.
  
f. Els conflictes derivats de la no iniciació de la negociació d'un conveni col·lectiu vençut, després de la seua denúncia i promoció per una de les parts, que no estiga motivada per alguna de les causes establides en l'article 89 de l'Estatut dels Treballadors.
  
2. S'exclouen de l'Acord:
  
- Els conflictes que es plantegen en relació amb el sistema públic de seguretat social.
  
No obstant això, sí que quedaran sotmesos a l'Acord els conflictes col·lectius que recaiguen sobre Seguretat Social complementària, inclosos els plans de pensions.
  
- Els conflictes en què siga part l'Estat, comunitats autònomes, entitats locals, i organismes autònoms que en depenen a què es referix l'article 69 del Text Refós de la Llei de Procediment Laboral.
  
- Els conflictes individuals de treball.
  
TÍTOL SEGON
  
CAPÍTOL PRIMER
  
DELS PROCEDIMENTS
  
Article 7. Procediments
  
Els procediments que s'establixen en l'Acord per a la solució dels conflictes són:
  
- La conciliació - mediació.
  
- L'arbitratge.
  
Si per conveni col·lectiu o acord sectorial, estiguera establit un procediment de solució dels conflictes col·lectius amb òrgans específics de mediació o arbitratge que respecten en la seua tramitació els principis establits en l'article següent, quedaran integrats en el TAL.
  
Article 8. Principis rectors dels procediments
  
Els procediments previstos en l'Acord es regiran pels principis de gratuïtat, celeritat, igualtat processal, audiència de les parts, contradicció i imparcialitat, i, en tot cas, es respectarà la legislació vigent i els principis constitucionals.
  
Article 9. Intervenció prèvia de les comissions paritàries
  
Els conflictes derivats de la interpretació de convenis col·lectius que hagen regulat comissions paritàries amb funcions de resolució de conflictes hauran de ser sotmesos a estes si així s'establira en els dits convenis, amb caràcter previ a la promoció de qualsevol procediment de solució de conflictes previst en l'Acord.
  
Es considera esgotat el tràmit previ davant de les comissions paritàries dels convenis col·lectius si estes no aconseguixen arribar a un acord o, en tot cas, pel transcurs de quinze dies hàbils des de la sol·licitud de convocatòria inicial de la part o parts legitimades, la qual cosa s'acreditarà per mitjà de còpia d'esta.
  
Article 10. Dies hàbils i vacances
  
1. Als efectes del còmput de terminis dels procediments establits en l'Acord, es declaren inhàbils els dissabtes, diumenges, festius i el mes d'agost.
  
2. Quan es presenten sol·licituds de mediació i/o arbitratge a través dels registres administratius oficials, el còmput dels terminis dels procediments, a efectes interns del Tribunal, s'iniciarà des de l'efectiva entrada de la corresponent sol·licitud en el Tribunal.
  
CAPÍTOL SEGON
  
DE LA GESTIÓ DELS PROCEDIMENTS
  
Article 11. El Tribunal d'Arbitratge Laboral de la Comunitat Valenciana (TAL)
  
1. El Tribunal d'Arbitratge Laboral de la Comunitat Valenciana (TAL), institució paritària creada en 1997 a parts iguals per les organitzacions sindicals i empresarials més representatives firmants del II ASECLCV, té personalitat jurídica pròpia i capacitat d'obrar i revist, des del punt de vista juridicoformal, les característiques d'una fundació davall el protectorat de la Generalitat Valenciana, la qual exercix la presidència del seu patronat a través de la Direcció General de Treball i Seguretat Laboral.
  
2. Constituïx el suport administratiu i de gestió per a la solució de conflictes laborals de la Comunitat Valenciana a través dels procediments de conciliació-mediació i arbitratge regulats en el present Acord, que són desenvolupats, respectivament, pel Tribunal de Mediació i pel Cos d'Àrbitres.
  
Article 12. Composició del Tribunal de Mediació
  
El Tribunal de Mediació està compost per les representacions de les organitzacions empresarials i sindicals firmants de l'Acord. Tots els acords s'adoptaran per unanimitat dels seus membres.
  
El Tribunal de Mediació podrà actuar en ple o a través de les seues seccions provincials. El Tribunal o si és el cas cada una de les seccions quedarà vàlidament constituït:
  
En primera convocatòria, per un nombre de membres no inferior a quatre ni superior a huit, sent designats per les organitzacions empresarials i sindicals firmants de l'Acord: la meitat d'ells designats de forma igualitària per les organitzacions sindicals i l'altra meitat per les organitzacions empresarials.
  
En segona convocatòria, que tindrà lloc quinze minuts després de la primera, per un nombre de membres no inferior a dos, sempre que hagen sigut designats, almenys, un per les organitzacions sindicals i un altre per les organitzacions empresarials firmants de l'Acord, entenent-se que els absents, si és el cas, deleguen a tots els efectes les seues facultats en els presents.
  
La designació dels components del Tribunal o de les Seccions s'efectuarà, en la proporció adés esmentada, per cada organització, d'entre la llista de mediadors confeccionada per cadascuna. Les respectives llistes de mediadors podran ser ampliades, reduïdes o modificades, en qualsevol moment, per decisió de l'organització corresponent.
  
Article 13. Incompatibilitats
  
Els mediadors hauran de ser aliens al conflicte concret en què actuen, sense que puguen concórrer interessos personals o professionals directes susceptibles d'alterar o condicionar la seua activitat mediadora.
  
A este efecte, es consideraran els supòsits següents:
  
a) Si el conflicte és de sector, seran incompatibles per a ser mediadors els assessors de cada part i els integrants de l'òrgan directiu dels sindicats o de les associacions empresarials afectats que hagen intervingut directament en el conflicte.
  
b) Si el conflicte és d'empresa o grup d'empresa, tinga esta conveni col·lectiu propi o no, seran incompatibles els membres de les plantilles, dels comités d'empresa o, si és el cas, els delegats de personal, els membres dels òrgans directius de les seccions sindicals, la direcció de les empreses, així com els assessors d'una o altra part que hagen participat en la negociació origen del conflicte.
  
Article 14. De la presidència i la secretaria
  
1. La Presidència del Tribunal correspondrà a un dels seus membres, representant de l'organització a què s'haja atribuït esta condició, en virtut d'acord adoptat pel Comité Paritari d'Interpretació, Aplicació i Seguiment del present Acord, basant-se en un sistema d'alternança anual.
  
Seran funcions de la Presidència:
  
a. Donar l'ordre per a les convocatòries.
  
b. Mantindre l'ordre de les reunions, concedint l'ús de la paraula a qui ho sol·licite.
  
c. Dirigir el debat i proposar la corresponent deliberació quan escaiga, actuant com a portaveu de la voluntat unànime del Tribunal de Mediació.
  
2. La Secretaria serà exercida per persona aliena als membres del Tribunal que posseïsca reconeguda experiència en l'àmbit jurídic. Es designarà pel Comité Paritari d'Interpretació, Aplicació i Seguiment, per acord unànime.
  
Seran funcions de la Secretaria:
  
a. Convocar per ordre de la Presidència als membres del Tribunal o de les seues Seccions i als àrbitres, així com a cada una de les parts en els procediments previstos en l'Acord.
  
b. Assistir als actes de conciliació - mediació.
  
c. Alçar acta de les sessions, fent constar els acords adoptats.
  
d. Fer certificacions de les actes, quan ho sol·licite qualsevol de les parts.
  
e. Elaborar la memòria anual.
  
f. Qualssevol altres funcions que li encomane el Tribunal.
  
Estes funcions, excepte la d'elaborar la memòria anual, podran ser delegades pel secretari.
  
3. Les parts interessades en un conflicte podran atorgar representació a una o diverses persones, per mitjà de compareixença escrita davant de qui exercisca les funcions de secretaria del Tribunal o document degudament firmat i presentat davant de la mateixa, que donarà fe de la representació sol·licitada.
  
Article 15. Del Cos d'Àrbitres
  
Als efectes de dur a terme el procediment d'arbitratge, el Cos d'Àrbitres del Tribunal de Mediació i Arbitratge Laboral de la Comunitat Valenciana estarà compost per persones de reconeguda experiència en el camp de les relacions de treball. Seran designades unànimement pel Comité Paritari de Seguiment de l'Acord.
  
Article 16. Funcions del Tribunal
  
El Tribunal tindrà assignades les funcions següents:
  
a. Conciliació i Mediació de tots els conflictes laborals que li siguen sotmesos a través del procediment previst en el Títol III d'este acord.
  
b. Arbitratge, per mitjà del Cos d'Àrbitres a què es referix l'article anterior, i d'acord amb el que establix el Títol IV d'este acord.
  
TÍTOL TERCER
  
DE LA CONCILIACIÓ - MEDIACIÓ
  
Article 17. Procediment de conciliació - mediació
  
1. El procediment de conciliació - mediació serà obligatori quan ho sol·licite una de les parts legitimades de conformitat amb el que disposa l'article següent.
  
Serà igualment preceptiva la conciliació-mediació com a requisit preprocessal per a la interposició d'una demanda de conflicte col·lectiu d'interpretació o aplicació dels definits en l'article 151 de la Llei de Procediment Laboral davant de la Jurisdicció Social per qualsevol de les parts, excepte que s'haja tramitat a través d'un sistema de solució de conflictes establit en conveni col·lectiu conforme al que disposa l'últim paràgraf de l'article 7.
  
La conciliació-mediació desenvolupada conforme a este acord substituïx al tràmit de conciliació previst en l'article 154.1 de la Llei de Procediment Laboral.
  
En cas de vaga, la mediació serà preceptiva. La convocatòria de la vaga requerirà, amb anterioritat a la seua comunicació formal, haver esgotat el procediment de conciliació-mediació. Entre la sol·licitud de mediació i la comunicació formal de la vaga hauran de transcórrer, almenys, setanta-dos hores. Això no implicarà l'ampliació per esta causa dels terminis previstos en la legislació vigent. Serà possible, igualment, la submissió voluntària i concorde les parts al procediment d'arbitratge.
  
2. La mediació serà desenvolupada pel Tribunal o, si és el cas, la secció corresponent d'este, procurant els seus membres, de manera activa, resoldre el conflicte.
  
El procediment de mediació no estarà subjecte a cap tramitació preestablida, excepte la formalització de l'acord d'avinença que, si és el cas, s'assolisca.
  
Les dades i informacions aportades seran tractades de forma confidencial.
  
Article 18. Legitimació per a instar la mediació
  
1. En els conflictes col·lectius d'interpretació i aplicació definits de conformitat amb el que establix l'article 151 de la Llei de Procediment Laboral i en els conflictes que donen lloc a la convocatòria d'una vaga, estaran legitimats tots els subjectes que, d'acord amb la legalitat, estiguen capacitats per a promoure una demanda de conflicte col·lectiu en via jurisdiccional o per a convocar una vaga.
  
2. En els conflictes ocasionats per discrepàncies sorgides durant la negociació d'un conveni col·lectiu o un altre acord o pacte col·lectiu, estaran legitimades les respectives representacions empresarials i socials que participen en la negociació. La decisió d'instar la mediació haurà de comptar amb la majoria de la representació que la promoga.
  
3. Quan el conflicte se suscite sobre la determinació dels servicis de seguretat i manteniment en cas de vaga, estaran legitimats el comité de vaga i la representació empresarial.
  
4. En els conflictes derivats de discrepàncies sorgides en el període de consultes exigit pels articles 40, 41, 47 i 51 de l'Estatut dels Treballadors estaran legitimats la representació de l'empresa i la representació dels treballadors que participe en les consultes corresponents. La decisió d'instar la mediació haurà de comptar amb la majoria de la representació que la promoga.
  
Article 19. Inici de la conciliació- mediació
  
1. La promoció de la conciliació-mediació s'iniciarà amb la presentació d'un escrit dirigit al Tribunal d'Arbitratge Laboral.
  
2. L'escrit d'iniciació haurà de contindre els punts següents:
  
a. La identificació de l'empresa o dels subjectes col·lectius que estiguen legitimats per a acollir-se al procediment en l'àmbit del conflicte, i si és el cas, acreditació de l'acord d'instar la mediació de la representació que la propose i la determinació, identificació i domicili de les parts afectades en el conflicte, així com, en els supòsits en què resulte procedent, haurà d'incloure's també la identificació de les restants organitzacions empresarials i sindicals representatives en tal àmbit.
  
b. L'objecte del conflicte, amb especificació de la seua gènesi i desenvolupament, de la pretensió i de les raons que la fonamenten.
  
c. El col·lectiu de treballadors afectats pel conflicte i l'àmbit territorial del mateix.
  
d. En el supòsit de tractar-se d'un conflicte d'interpretació i aplicació d'un conveni col·lectiu: l'acreditació de la intervenció de la comissió paritària, o d'haver-se dirigit a ella sense efecte i el dictamen emés si és el cas, sempre que fóra preceptiu segons el que disposa tal conveni, de conformitat amb el que disposa l'article 9 d'este acord.
  
La mateixa exigència existirà en cas de conflictes d'interpretació i aplicació d'un altre acord o pacte col·lectiu, si existix en el seu si una comissió paritària.
  
e. Domicili, data i firma de l'empresari o del subjecte col·lectiu que inicia el procediment.
  
Article 20. Tramitació
  
1. Una vegada instada la mediació davant del Tribunal de Mediació i Arbitratge Laboral, s'esgotarà el tràmit en el termini de 10 dies, llevat que les parts acorden prorrogar tal termini.
  
2. Abans de la comunicació formal d'una vaga, la mediació haurà de produir-se a sol·licitud dels convocants. Estos hauran de formular per escrit la seua sol·licitud, incloent-hi els objectius de la vaga, les gestions realitzades i la data prevista per a l'inici de la vaga. D'este escrit, s'enviarà còpia a l'empresa.
  
En este cas, el procediment de mediació tindrà una duració de setanta-dos hores des de la seua sol·licitud, llevat que les parts, de comú acord, prorroguen el dit termini.
  
L'escrit de comunicació formal de la convocatòria de vaga haurà d'especificar que s'han intentat la mediació en els terminis anteriorment indicats o que, duta a terme, esta s'ha produït sense avinença.
  
Quan es plantege la mediació en relació amb la concreció dels servicis de seguretat i manteniment, esta s'iniciarà a sol·licitud de qualsevol de les parts si es planteja dins de les vint-i-quatre hores següents a la comunicació formal de la vaga. Este procediment tindrà una duració de setanta-dos hores.
  
3. La compareixença a la corresponent instància mediadora és obligatòria per a ambdues parts, com a conseqüència del deure negociar implícit a la naturalesa d'esta mediació.
  
4. L'activitat dels qui exercisquen la labor mediadora començarà immediatament després de la seua designació. El procediment es desenvoluparà segons els tràmits que l'òrgan de mediació considere apropiat, demanant la informació que es considere necessària per a la seua funció, garantint, en tot cas, la confidencialitat de la informació.
  
Durant la compareixença, el Tribunal intentarà l'avinença de les parts, moderant el debat i concedint-los totes les intervencions que considere oportunes, i podrà formular propostes per a la solució del conflicte. Si l'acte conclou sense avinença, podrà constar en acta la proposta de mediació del TAL. Tant la proposta de mediació com la decisió d'incloure-la en l'acta s'adoptaran de forma unànime pel Tribunal.
  
Es garantirà, en tot cas, el dret d'audiència dels personats, així com el principi d'igualtat i contradicció, sense que es produïsca indefensió.
  
5. El president del Tribunal, a l'inici de l'acte de conciliació i mediació, informarà als compareixents dels extrems relatius a les manifestacions i actes.
  
Article 21. Efectes de la iniciació del procediment
  
La iniciació del procediment de mediació impedirà la convocatòria de vagues i l'adopció de mesures de locaut, l'exercici d'accions judicials o administratives dirigides a la solució de conflictes pel motiu o causa objecte de la mediació mentre dure esta.
  
Article 22. Finalització i efectes de la mediació
  
1. L'acord en mediació, de produir-se, es formalitzarà per escrit, i es presentarà, si és el cas, còpia a l'autoritat laboral competent als efectes oportuns.
  
En els conflictes d'interpretació i aplicació definits conforme l'article 151 de la Llei de Procediment Laboral i en els ocasionats per discrepàncies sorgides durant la negociació d'un conveni col·lectiu, els efectes de l'acta final en què conste l'acord seran els propis d'un conveni col·lectiu d'eficàcia general, sempre que la suma dels qui l'hagen acceptat siga suficient per a atribuir la dita eficàcia en l'àmbit del conflicte. En cas d'acords o pactes extraestatutaris tindrà l'eficàcia limitada que corresponga en funció dels qui hagen acceptat l'acord en mediació.
  
En els conflictes per discrepàncies produïdes en els períodes de consulta previstos en els articles 40, 41, 47 i 51 de l'Estatut dels Treballadors, així com en els derivats de la determinació dels servicis de seguretat i manteniment en cas de vaga, els efectes de l'acta seran els mateixos que corresponen a l'acord entre les parts sobre els assumptes referits.
  
2. En cas de no produir-se avinença, qui exercisca les funcions de Secretaria del Tribunal alçarà acta en eixe mateix instant declarant l'absència d'acord. A continuació s'oferirà a les parts la possibilitat de sotmetre el conflicte a arbitratge.
  
3. Si els òrgans que intervenen en la mediació són els propis constituïts en l'àmbit d'un conveni col·lectiu, estos donaran compte al TAL de la solució haguda a efectes de registre.
  
TÍTOL QUART
  
DE L'ARBITRATGE
  
Article 23. Procediment d'arbitratge
  
1. El procediment d'arbitratge requerirà la manifestació expressa de la voluntat de les parts de sotmetre's a este procediment, i que s'haja tramitat el procediment de conciliació-mediació regulat anteriorment, o l'equivalent segons el que preveu l'últim paràgraf de l'article 7 d'este acord.
  
2. Una vegada finalitzat el tràmit de conciliació-mediació sense acord, el TAL facilitarà a este efecte la llista dels qui componen el Cos d'Àrbitres del Tribunal.
  
Article 24. Legitimació per a instar l'arbitratge
  
Estan legitimats per a instar el procediment arbitral, de mutu acord conforme al tipus de conflicte i a l'àmbit afectat, els mateixos subjectes a què es referix l'article 18 d'este acord.
  
Article 25. Conveni arbitral
  
1. Per la Secretaria del Tribunal es farà constar, si és el cas, en l'acta de mediació, l'acord exprés de les parts de sotmetre's al tràmit d'arbitratge, passant-se a continuació a la subscripció del conveni arbitral.
  
El conveni arbitral se subscriurà en el mateix moment, i només davant d'impossibilitat manifesta es podrà traslladar al que de forma expressa s'indique en l'acta de sotmetiment del conflicte a arbitratge, i passarà a formar-ne part del contingut.
  
2. El conveni arbitral haurà de contindre els punts següents:
  
a. Determinació de les parts que el subscriuen i domicili d'estes, així com representativitat que tenen en l'àmbit del conflicte.
  
b. Determinació de l'àrbitre, o àrbitres en nombre de tres, entre els que conformen la llista d'àrbitres del TAL que es designen per a la resolució del conflicte.
  
c. Condició d'arbitratge de dret o equitat sol·licitat.
  
d. Les qüestions concretes objecte d'arbitratge i de les pretensions de les parts.
  
e. El termini per a dictar el laude arbitral.
  
f. El compromís d'acceptació del laude arbitral.
  
g. Data i firma de les parts.
  
3. En el supòsit de no arribar a un acord en la designació de l'àrbitre o àrbitres, estos seran determinats per mitjà del sistema de sorteig.
  
Article 26. Tramitació i efectes de l'arbitratge
  
1. El procediment es desenvoluparà segons els tràmits que l'òrgan arbitral considere apropiats i requerirà la compareixença de les parts, es podrà sol·licitar documentació complementària o demanar l'auxili d'experts si ho estima necessari.
  
Es garantirà, en tot cas, el dret d'audiència dels personats, així com el principi d'igualtat i contradicció, sense que es produïsca indefensió. De les sessions que es produïsca s'alçarà acta subscrita per l'Àrbitre o Àrbitres i certificada per qui exercisca la Secretaria del Tribunal.
  
2. La formalització del conveni arbitral impedirà la convocatòria de vagues, així com l'exercici d'accions judicials o administratives, o qualsevol altra dirigida a la solució del conflicte.
  
Article 27. Del laude arbitral i els seus efectes
  
1. Si les parts no han acordat un termini per a l'emissió del laude, este haurà d'emetre's en el termini màxim de deu dies hàbils a partir de l'acceptació de l'àrbitre o àrbitres designats. Excepcionalment, atenent la transcendència i naturalesa del conflicte, l'òrgan arbitral podrà prorrogar el mencionat termini mitjançant una resolució motivada. En tot cas, el laude s'haurà de dictar abans del transcurs de vint-i-cinc dies hàbils.
  
2. La resolució arbitral haurà de ser motivada i notificada a les parts immediatament.
  
3. El laude arbitral serà executiu vinculantment i immediata.
  
4. El laude arbitral serà objecte de depòsit en el TAL i serà tramés a l'autoritat laboral per al seu depòsit, registre i publicació quan resolga un conflicte dels arreplegats en els articles 6.1 apartats a) i b) de l'Acord; així com els que donen lloc a la convocatòria d'una vaga arreplegats en la primera part de l'apartat c) de l'esmentat article.
  
5. El laude arbitral només podrà ser recorregut en el termini de trenta dies que preveu l'article 67.2 del Text Refós de la Llei de Procediment Laboral, en els casos i pels procediments legalment establits.
  
Article 28. Finalització i efectes de l'arbitratge
  
1. La resolució arbitral exclou qualsevol altre procediment, demanda de conflicte col·lectiu o vaga sobre la mateixa matèria resolta i en funció de la seua eficàcia.
  
2. L'eficàcia i naturalesa jurídica de les decisions arbitrals estan determinades en funció del tipus de conflicte que aquelles resolguen i del significat que tingueren la decisió o acords directes a què substituïxen en cada supòsit.
  
En els conflictes d'interpretació i aplicació definits conforme a l'article 151 de la Llei de Procediment Laboral i en els ocasionats per discrepàncies sorgides durant la negociació d'un conveni col·lectiu, els efectes del laude seran els propis d'un conveni col·lectiu d'eficàcia general, sempre que la suma dels qui hagen subscrit el conveni arbitral siga suficient per a atribuir la dita eficàcia en l'àmbit del conflicte. En cas d'acords o pactes extraestatutaris tindrà l'eficàcia limitada que corresponga en funció dels qui hagen subscrit el conveni arbitral.
  
En els conflictes per discrepàncies produïdes en els períodes de consulta previstos en els articles 40, 41, 47 i 51 de l'Estatut dels Treballadors, així com en els derivats de la determinació dels servicis de seguretat i manteniment en cas de vaga, els efectes de l'acta seran els mateixos que corresponen a l'acord entre les parts sobre els assumptes referits.
  
3. El laude arbitral s'equipararà quant a execució a les sentències fermes, segons el que disposa la disposició addicional setena de la Llei de Procediment Laboral.
  
TÍTOL CINQUÉ
  
DE LA GESTIÓ DE L'ACORD
  
Article 29. Comité paritari d'interpretació, aplicació i seguiment.
  
1. El Comité Paritari estarà compost per huit membres, dos representants de cada una de les organitzacions sindicals firmants i quatre representants de la CIERVAL.
  
2. Al Comité Paritari se li encomana la interpretació, aplicació i desplegament del present Acord, a més de les concretes funcions que hi té atribuïdes expressament.
  
3. Els acords del Comité Paritari s'adoptaran per unanimitat.
  
DISPOSICIONS ADDICIONALS
  
Primera. Les organitzacions firmants d'este acord es dirigiran al Govern de la Generalitat Valenciana a efectes que, per mitjà del corresponent acord tripartit i pel procediment legalment oportú, s'adopten les mesures que possibiliten el finançament i execució de l'Acord a través de la Fundació Tribunal d'Arbitratge Laboral de la Comunitat Valenciana.
  
Segona. En l'interés de dotar al Tribunal d'Arbitratge Laboral de la Comunitat Valenciana de major capacitat d'actuació tècnica en els procediments de solució de conflictes que troben el seu origen, d'entre els compresos en l'article 6 del present Acord, en qüestions relacionades amb l'organització del treball i/o la seguretat i salut laboral, es procuraran tant mitjans econòmics, humans i materials per mitjà de l'adopció dels acords de col·laboració que amb este fi resulten necessaris amb els organismes i institucions competents, amb la finalitat de procurar al Tribunal l'assistència tècnica, professional i pericial que es requerisca en els procediments de mediació i/o arbitratge.
  
El Comité Paritari, establirà els supòsits, els requisits, l'abast i el procediment del recurs als indicats tècnics, de conformitat amb els acords de col·laboració que es puguen subscriure.
  
Tercera. Els acords del Comité Paritari d'Interpretació, Aplicació i Seguiment adoptats amb anterioritat a l'entrada en vigor del IV Acord de Solució Extrajudicial de Conflictes Laborals de la Comunitat Valenciana continuaran vigents en tot en el que no s'oposen al que disposa este.
  
Quarta. El Tribunal d'Arbitratge Laboral de la Comunitat Valenciana vetlarà perquè en el desenvolupament dels procediments de mediació i arbitratge i en la seua resolució es tinga en compte la perspectiva de gènere quan la naturalesa del conflicte així ho requerisca.
  
Cinquena. En el supòsit previst en l'article 6.1.c) d'este acord, i amb la finalitat de permetre a les parts utilitzar al màxim el procediment de conciliació-mediació, en interés de la solució del conflicte de forma pactada, una vegada comunicada formalment la convocatòria de la vaga, les parts podran acordar continuar este procediment en el marc del Tribunal d'Arbitratge Laboral de la Comunitat Valenciana.
  
DISPOSICIÓ TRANSITÒRIA
  
Es tramitaran conforme al III Acord i Reglament de data 9 de maig del 2001, les mediacions i arbitratges la data de registre de les quals en el TAL siga anterior a la publicació del present Acord en el DOGV.
  
I, en prova de conformitat, les parts firmen el present Acord, en triple versió exemplar, en lloc i data indicats.
  
El president de la Confederació d'Organitzacions Empresarials de la Comunitat Valenciana (CIERVAL),
  
RAFAEL FERRANDO GINER
  
El secretari general de la Unió General de Treballadors del País Valencià (UGT-PV),
  
RAFAEL RECUENCO MONTERO
  
El secretari general de la Confederació Sindical de Comissions Obreres del País Valencià (CCOO-PV),